《摸鱼子 其二 寒食雨中》
元代·邵亨贞

倚阑干、暮云千里，天涯芳草凄楚。愔愔巷陌重门掩，何况满窗疏雨。

江上路。又还见、黄金暗柳千万缕。荒村岁序。纵燕子新来，梨花未扫，好景自虚度。

江淹老，谁解重吟恨赋。东风依旧南浦。青烟店舍长安道，梦里翠屏朱户。

闲院宇。怅犹记、佳人秉烛深夜语。新诗谩与。奈世事驱驰，流光荏苒，回首更延伫。

作者简介：邵亨贞(1309～1401) 元代文学家。字复孺，号清溪。云间（今上海松江）人。曾任松江训导。邵亨贞生当元、明之际，入明后生活近30年。终于儒官，足迹不出乡里。著有《野处集》4卷、《蚁术诗选》1卷、《蚁术词选》4卷。